62024CJ0252
TEISINGUMO TEISMO (devintoji kolegija) SPRENDIMAS
2025 m. gegužės 8 d. (
*1
)
„Prašymas priimti prejudicinį sprendimą – Muitų sąjunga – Bendrasis muitų tarifas – Kombinuotoji nomenklatūra – Tarifinis klasifikavimas – 2106 ir 2202 pozicijos – Skystasis maisto papildas“
Byloje C‑252/24
dėl Curtea de Apel Bucureşti (Bukarešto apeliacinis teismas, Rumunija) 2024 m. vasario 28 d. nutartimi, kurią Teisingumo Teismas gavo 2024 m. balandžio 9 d., pagal SESV 267 straipsnį pateikto prašymo priimti prejudicinį sprendimą byloje
Prisum Healthcare SRL
prieš
Autoritatea Vamală Română
TEISINGUMO TEISMAS (devintoji kolegija),
kurį sudaro kolegijos pirmininkas N. Jääskinen, teisėjai M. Condinanzi (pranešėjas) ir R. Frendo,
generalinis advokatas M. Campos Sánchez-Bordona,
kancleris A. Calot Escobar,
atsižvelgęs į rašytinę proceso dalį,
išnagrinėjęs pastabas, pateiktas:
–
Prisum Healthcare SRL, atstovaujamos avocați I. A. Hrisafi-Josan ir M. Petcu,
–
Rumunijos vyriausybės, atstovaujamos E. Gane, L. Ghiţă ir A. Wellman,
–
Lenkijos vyriausybės, atstovaujamos B. Majczyna,
–
Europos Komisijos, atstovaujamos A. Demeneix ir T. Isacu de Groot,
atsižvelgęs į sprendimą, priimtą susipažinus su generalinio advokato nuomone, nagrinėti bylą be išvados,
priima šį
Sprendimą
1
Prašymas priimti prejudicinį sprendimą pateiktas dėl 2022 m. rugsėjo 20 d. Komisijos įgyvendinimo reglamente (ES) 2022/1998 (OL L 282, 2022, p. 1) išdėstytos 1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987, p. 1; 2004 m. specialusis leidimas lietuvių k., 2 sk., 2 t., p. 382) (toliau – KN) redakcijos I priede pateiktos Kombinuotosios nomenklatūros 2106 ir 2202 tarifinių pozicijų išaiškinimo.
2
Šis prašymas pateiktas nagrinėjant Prisum Healthcare SRL ir Autoritatea Vamală Română (Rumunijos muitinė) ginčą dėl maisto papildo „Feroglobin liquid plus“ tarifinio klasifikavimo.
Teisinis pagrindas
Tarptautinė teisė
3
Pasaulio muitinių organizacijos (PMO) parengta Suderinta prekių aprašymo ir kodavimo sistema (toliau – SS) buvo įtvirtinta 1983 m. birželio 14 d. Briuselyje sudarytoje Tarptautinėje konvencijoje dėl suderintos prekių aprašymo ir kodavimo sistemos (Jungtinių Tautų sutarčių rinkinys, t. 1503, p. 4, Nr. 25910 (1988)), kuri kartu su 1986 m. birželio 24 d. jos pakeitimo protokolu Europos ekonominės bendrijos vardu buvo patvirtinta 1987 m. balandžio 7 d. Tarybos sprendimu 87/369/EEB (OL L 198, 1987, p. 1; 2004 m. specialusis leidimas lietuvių k., 2 sk., 2 t., p. 288).
4
Tos konvencijos 8 straipsnyje nustatytomis sąlygomis PMO patvirtina pagal šios konvencijos 6 straipsnį įsteigto SS komiteto priimtus paaiškinimus ir klasifikavimo nuomones.
5
SS 21 skirsnyje „Įvairūs maisto produktai“ išdėstyta tos sistemos 2106 pozicija „Maisto produktai, nenurodyti kitoje vietoje“.
6
SS 22 skirsnyje „Nealkoholiniai ir alkoholiniai gėrimai bei actas“ išdėstyta tos sistemos 2202 pozicija „Vandenys, įskaitant mineralinius ir gazuotuosius vandenis, į kuriuos pridėta cukraus ar kitų saldiklių arba aromatinių medžiagų, ir kiti nealkoholiniai gėrimai, išskyrus vaisių, riešutų arba daržovių sultis, priskiriamas 2009 pozicijai“.
7
SS 2106 pozicijos paaiškinimai suformuluoti taip:
„<…>
Prie šios pozicijos taip pat priskiriami:
<…>
16)
Preparatai, kurie dažnai vadinami maisto papildų pavadinimu, sudaryti arba kurių sudėtyje yra vienas ar keli mineralai, vitaminai, aminorūgštys, koncentratai, ekstraktai, izoliatai ar panašios maisto produktuose esančių medžiagų formos arba tų medžiagų sintetinės versijos, pateikiami kaip įprasto raciono papildas. Tie preparatai taip pat apima šiuos produktus, net jeigu juose taip pat yra saldiklių, dažiklių, aromatų, kvapiųjų medžiagų, pagalbinių medžiagų, užpildų, stabilizatorių ar kitų techninių pagalbinių medžiagų. Tie produktai dažnai pakuojami į pakuotes, ant kurių nurodyta, kad jie palaiko gerą organizmo sveikatą ar bendrą savijautą, gerina pasiekimus sporte, užkerta kelią galimam maisto medžiagų trūkumui arba koreguoja neoptimalų maistinių medžiagų lygį.
Tuose preparatuose nėra pakankamo kiekio aktyviųjų sudedamųjų dalių, kad jie turėtų gydomąjį ar profilaktinį poveikį nuo kitų ligų ar susirgimų, nei atitinkamų maisto medžiagų trūkumas. Kiti preparatai, kuriuose yra pakankamas aktyviųjų sudedamųjų dalių kiekis, kad jie turėtų gydomąjį ar profilaktinį poveikį nuo konkrečios ligos ar susirgimo, neįtraukti (30.03 arba 30.04 pozicijos).“
8
SS 2202 pozicijos paaiškinimuose nurodyta:
„A)
Vandenys, įskaitant mineralinius ir gazuotuosius vandenis, į kuriuos pridėta cukraus ar kitų saldiklių arba aromatinių medžiagų.
Šiai grupei, be kita ko, priskiriami:
1)
Mineraliniai vandenys (gamtiniai arba dirbtiniai), į kuriuos pridėta cukraus ar kitų saldiklių arba aromatinių medžiagų.
2)
Gėrimai, pavyzdžiui, limonadas, kokakola, apelsinų ar citrinų gėrimai iš paprasto geriamojo vandens, į kurį įdėta arba neįdėta cukraus ar kitų saldiklių, kuris aromatizuotas vaisių sultimis ar esencijomis arba sudėtiniais ekstraktais arba į kurį kartais gali būti dedama vyno rūgšties ir citrinų rūgšties; dažnai jie būna gazuoti naudojant anglies dioksidą. Dažniausiai jie pateikiami buteliukuose ar kitose gerai užkimštose talpyklose.
<…>
C)
Kiti nealkoholiniai gėrimai, išskyrus vaisių arba daržovių sultis, priskiriamas 2009 pozicijai.
Šiai grupei, be kita ko, priskiriami:
1)
Tamarindų nektarai, pritaikyti vartoti kaip gėrimai pridėjus vandens, cukraus arba kitų saldiklių ir kurie yra perkošti.
2)
Tam tikri skysti maisto produktai, kuriuos galima tiesiogiai vartoti kaip gėrimus, pavyzdžiui, pieno ar kakavos gėrimai.
Šiai pozicijai nepriskiriami:
a)
Skystas jogurtas ir kitoks fermentuotas arba raugintas pienas ir grietinėlė, į kuriuos pridėta kakavos, vaisių arba aromatinių medžiagų (0403 pozicija).
b)
1702 pozicijai priskiriami cukrų sirupai ir 2016 pozicijai priskiriami aromatizuoti cukrų sirupai.
c)
Vaisių arba daržovių sultys, nei jei jos tiesiogiai naudojamos kaip gėrimai (2009 pozicija).
d)
Vaistai, klasifikuojami 3003 arba 3004 pozicijose.“
Sąjungos teisė
Kombinuotoji nomenklatūra
9
Kaip matyti iš Reglamento Nr. 2658/87 1 straipsnio 1 dalies, KN reglamentuojamas į Europos Sąjungą importuojamų prekių tarifinis klasifikavimas. Šio reglamento 3 straipsnio 1 dalyje nustatyta, kad šioje nomenklatūroje naudojamos šešių skaitmenų SS pozicijos bei subpozicijos ir tik septintas ir aštuntas skaitmenys atskleidžia jos pačios subpozicijas.
10
KN pirmoje dalyje pateikiamos preliminariosios nuostatos. Šios dalies I skyriaus „Bendrosios taisyklės“ A punkte dėl KN aiškinimo taisyklių nustatyta:
„Klasifikuojant prekes pagal [KN], turi būti vadovaujamasi šiais principais:
1.
Skyrių, skirsnių ir poskirsnių pavadinimai pateikiami tik nurodymui palengvinti; juridiniais tikslais prekių klasifikavimas turi būti nustatomas pagal pozicijų pavadinimus bei skyrių ir skirsnių pastabas ir, jeigu šiuose pozicijų pavadinimuose ir pastabose nenurodyta kitaip, vadovaujantis toliau išdėstytomis nuostatomis.
<…>
6.
Juridiniais tikslais priskiriant prekes bet kurios pozicijos subpozicijoms vadovaujamasi subpozicijų pavadinimais ir visomis taikytinomis subpozicijų pastabomis, taip pat mutatis mutandis pirmiau išdėstytomis taisyklėmis, laikantis nuostatos, kad gali būti sugretinamos tik to paties lygio subpozicijos. Taikant šią taisyklę taip pat reikia remtis atitinkamo skyriaus ar skirsnio pastabomis, jeigu pagal kontekstą nereikalaujama kitaip.“
11
KN antroje dalyje „Muitų sąrašas“ yra IV skyrius „Paruošti maisto produktai; nealkoholiniai ir alkoholiniai gėrimai bei actas; tabakas ir perdirbti tabako pakaitalai; produktai, kurių sudėtyje yra arba nėra nikotino, skirti įkvėpti jų nedeginant; kiti produktai, kurių sudėtyje yra nikotino, skirti tam, kad nikotinas patektų į žmogaus organizmą“. Šiame skyriuje yra KN 21 ir 22 skirsniai „Įvairūs maisto produktai“ ir „Nealkoholiniai ir alkoholiniai gėrimai bei actas“.
12
KN 21 skirsnio 5 papildomoje pastaboje nustatyta:
„Kiti maisto produktai, pateikiami išmatuotomis dozėmis, pavyzdžiui, kapsulėmis, tabletėmis, pastilėmis arba piliulėmis ir skirti naudoti kaip maisto papildai, turėtų būti klasifikuojami priskiriant 2106 pozicijai, išskyrus atvejus, kai jie nurodyti kitoje vietoje.“
13
21 skirsnyje yra tokia pozicija ir subpozicijos:
KN kodas
Aprašymas
Konvencinė muito norma (%)
Papildomas matavimo vienetas
1
2
3
4
<…>
2106
Maisto produktai, nenurodyti kitoje vietoje:
<…>
2106 90
– Kiti:
<…>
2106 90 98
– – – Kiti
9 <…>
–
14
KN 22 skirsnyje yra šios nomenklatūros 2202 pozicija ir subpozicijos, suformuluotos taip:
KN kodas
Aprašymas
Konvencinė muito norma (%)
Papildomas matavimo vienetas
1
2
3
4
<…>
2202
Vandenys, įskaitant mineralinius ir gazuotuosius vandenis, į kuriuos pridėta cukraus ar kitų saldiklių arba aromatinių medžiagų, ir kiti nealkoholiniai gėrimai, išskyrus vaisių, riešutų arba daržovių sultis, priskiriamas 2009 pozicijai:
<…>
2202 99
– – – Kiti:
<…>
<…>
2202 99 19
– – – – Kiti:
<…>
9,6
1
<…>
15
Ginčui pagrindinėje byloje reikšmės turi pagal Reglamento Nr. 2658/87 9 straipsnio 1 dalies a punkto antrą įtrauką Europos Komisijos parengti ir 2019 m. kovo 29 d.Europos Sąjungos oficialiajame leidinyje paskelbti KN paaiškinimai (OL C 119, 2019, p. 1; toliau – KN paaiškinimai).
16
KN 21 skirsnio paaiškinimų įvadinė dalis „Bendrosios nuostatos“ suformuluota taip:
„Klasifikuojant maisto papildus (kaip nurodyta SS paaiškinimų 2106 pozicijos paaiškinimų 16 punkte), ypač kitus maisto produktus, pateikiamus išmatuotomis dozėmis, pavyzdžiui, kapsulėmis, tabletėmis, pastilėmis arba piliulėmis ir skirtus naudoti kaip maisto papildai, taip pat reikia atsižvelgti į kriterijus, nustatytus [2009 m. gruodžio 17 d. Sprendime Swiss Caps (C‑410/08–C‑412/08, EU:C:2009:794)].“
17
KN 22 skirsnio paaiškinimų įvadinės dalies bendrosiose nuostatose nurodyta:
„<…>
Šiam skirsniui priskiriami – jei jie nėra medikamentai – tonizuojantys preparatai, kurie nors ir vartojami mažais kiekiais, pavyzdžiui, po šaukštą, yra tinkami tiesiogiai vartoti kaip gėrimai. Nealkoholiniai tonizuojantys preparatai, kuriuos prieš vartojant reikia praskiesti, 22 skirsniui nepriskiriami (dažniausiai jie priskiriami 2106 pozicijai).“
18
Dėl KN 2202 pozicijos KN paaiškinimuose nurodyta:
„<…>
Šiai pozicijai priskiriami nealkoholiniai gėrimai yra skysčiai, skirti vartoti žmonėms ir tinkami gerti iškart, nepriklausomai nuo suvartojamo kiekio arba specialių tikslų, dėl kurių įvairių rūšių skysčiai gali būti vartojami, jei jie nepriskiriami jokiai kitai konkretesnei pozicijai. Subjektyvūs, kintantys veiksniai, kaip antai tokių gėrimų vartojimo būdas arba tikslas, pvz., numalšinti troškulį ar pagerinti sveikatą, jų klasifikavimui reikšmės neturi (žr. [1981 m. kovo 26 d. Sprendimą Dr Ritter (114/80, EU:C:1981:79)]). <…>“
19
Dėl KN 22029919 subpozicijos KN paaiškinimuose nurodyta:
„Šiai subpozicijai priskiriami tonizuojantys preparatai, kaip apibūdinta paaiškinimų šio skirsnio paaiškinimų bendrųjų nuostatų antrojoje pastraipoje. Tokie nealkoholiniai gėrimai, dažnai vadinami maisto papildais, gali būti daugiausia sudaryti iš augalų (įskaitant žoleles) ekstraktų ir su vitaminų ir (arba) mineralų priedais. Paprastai tokie preparatai turėtų stiprinti bendrą sveikatos būklę ir gerinti savijautą, todėl jie skiriasi nuo aromatinių ar saldintų vandenų ir kitų 22021000 subpozicijai priskiriamų gaiviųjų gėrimų, nurodytų SS paaiškinimų 2202 pozicijos paaiškinimų A dalyje.“
Direktyva 2002/46/EB
20
2002 m. birželio 10 d. Europos Parlamento ir Tarybos direktyvos 2002/46/EB dėl valstybių narių įstatymų, susijusių su maisto papildais, suderinimo (OL L 183, 2002, p. 51; 2004 m. Specialusis leidimas lietuvių k., 13 sk., 29 t., p. 490), 2 straipsnyje nurodyta:
„Šioje direktyvoje vartojamos tokios sąvokos:
a)
„maisto papildai“ – tai maisto produktai, kurie yra skirti papildyti įprastą racioną ir kurie, vieni arba derinyje su kitomis medžiagomis, yra koncentruotas maistinių ar kitų medžiagų šaltinis, turintys mitybinį arba fiziologinį poveikį, ir kuriais prekiaujama dozuota forma, t. y. tokiomis formomis kaip kapsulės, pastilės, piliulės, tabletės ir kitos panašios formos, miltelių maišeliai, ampulės su skysčiu, buteliukai su lašų dozatoriumi bei kitos panašios skysčių ir miltelių, skirtų vartoti mažais dozuotais kiekiais, formos;
<…>“
Pagrindinė byla ir prejudicinis klausimas
21
Prisum Healthcare platina 200 mililitrų (ml) talpos plastikiniuose buteliukuose parduodamą skystąjį maisto papildą „Feroglobin liquid plus“, kurio sudėtyje yra geležies (geležies sulfato forma), vitaminų kompleksas, mineralinių druskų, augalų ekstraktų, natūralių vaisių ekstraktų, kitų maistinių medžiagų, medaus, cukraus ir gliukozės sirupo (toliau – aptariamas produktas). Prisum Healthcare rekomenduoja aptariamo produkto vartoti du arbatinius šaukštelius per dieną ir nurodo, kad jis skirtas hemoglobinui ir raudoniesiems kraujo kūneliams formuotis ir taip padeda subalansuoti sveikatą, užtikrinti bendrą organizmo savijautą ir normalią imuninės sistemos veiklą.
22
2023 m. kovo mėn. Prisum Healthcare paprašė Rumunijos muitinės išduoti privalomąją tarifinę informaciją dėl aptariamo produkto klasifikavimo priskiriant prie KN 2106 pozicijos, konkrečiai – prie 20169098 subpozicijos.
23
2023 m. liepos 7 d. muitinė priėmė sprendimą dėl privalomosios tarifinės informacijos; jame nurodė, kad tarifinės klasifikacijos tikslais aptariamas produktas turi būti laikomas tonizuojančiu gėrimu butelyje, kaip tai suprantama pagal KN 2202 poziciją.
24
Prisum Healthcare apskundė šį sprendimą.
25
2023 m. rugsėjo 6 d. Rumunijos muitinė atmetė skundą ir atsisakė aptariamą produktą klasifikuoti priskiriant jį prie KN 2106 pozicijos. Muitinė nusprendė, kad KN nėra konkrečių pozicijų produktams, kurie parduodami kaip maisto papildai, ir kad toje nomenklatūroje taip pat aiškiai nenurodyta, kad maisto papildai privalo būti klasifikuojami priskiriant prie jos 2106 pozicijos, neatsižvelgiant į jų savybes. Remdamasi būtent KN aiškinimo 1 bendrąja taisykle ta muitinė nurodė, kad KN 2106 pozicijoje reikia klasifikuoti tik tuos produktus, kurie negali būti klasifikuojami priskiriant prie kitų konkrečių pozicijų. Taigi maisto papildas, kaip antai aptariamas produktas, gali būti klasifikuojamas priskiriant jį prie įvairių KN pozicijų. Remdamasi šiais motyvais Rumunijos muitinė nusprendė, kad aptariamas produktas yra skystas preparatas, skirtas vartoti grynas, todėl jį reikia klasifikuoti priskiriant prie KN 2202 pozicijos.
26
Prisum Healthcare pareiškė ieškinį dėl šio sprendimo Curtea de Apel Bucureşti (Bukarešto apeliacinis teismas, Rumunija), šis pateikė prašymą priimti prejudicinį sprendimą.
27
Prašymą priimti prejudicinį sprendimą pateikusiame teisme šalys iš esmės nesutaria dėl klausimo, ar skystuosius produktus, kurie parduodami kaip maisto papildai, reikia klasifikuoti priskiriant prie kitos tarifinės pozicijos nei 2106 pozicija, atsižvelgiant į tai, kad KN nėra konkrečių pozicijų, skirtų produktams, kurie parduodami kaip maisto papildai, neatsižvelgiant į jų pavidalą (skystas, kietas, kapsulėse ir pan.).
28
Prisum Healthcare iš esmės teigia, kad, atsižvelgiant į specifines technines savybes ir nepaisant skysto pavidalo, aptariamas produktas yra maisto papildas, kaip jis suprantamas pagal Direktyvą 2002/46 ir dėl to turi būti klasifikuojamas priskiriant prie KN 2106 pozicijos, konkrečiai – prie 21069098 subpozicijos. Beje, motyvuodama sprendimą dėl to produkto skysto pavidalo Rumunijos muitinė neatsižvelgė į 2009 m. gruodžio 17 d. Sprendime Swiss Caps (C‑410/08–C‑412/08, EU:C:2009:794) suformuotą jurisprudenciją.
29
Atvirkščiai, pasak Rumunijos muitinės, 1981 m. kovo 26 d. Sprendime DrRitter (114/80, EU:C:1981:79) nustatyta, kad visos skystosios prekės, kaip ir aptariamas produktas, būtinai turi būti klasifikuojamos priskiriant prie KN 2202 pozicijos, prie kurios priskiriami „nealkoholiniai gėrimai“ ir „tonizuojantys gėrimai ar preparatai“, neatsižvelgiant į tai, ar jie ženklinami kaip maisto papildai.
30
Prašymą priimti prejudicinį sprendimą pateikusiam teismui kyla abejonė, ar tame sprendime suformuota jurisprudencija turi būti taikoma jo nagrinėjamoje byloje. Tas sprendimas priimtas prieš įsigaliojant Reglamentui Nr. 2658/87 ir buvo susijęs su tonizuojančiu gėrimu, o ne maisto papildu. Be to, viena vertus, SS komitetas nusprendė tos sistemos 2106 pozicijoje klasifikuoti produktą, turintį panašių savybių kaip aptariamas produktas, ir, kita vertus, 2009 m. gruodžio 17 d. Sprendime Swiss Caps (C‑410/08–C‑412/08, EU:C:2009:794) nustatyta, kad maisto papildas kapsulėse turėtų būti klasifikuojamas KN 2106 pozicijoje.
31
Atsižvelgęs į šiuos argumentus Curtea de Apel București (Bukarešto apeliacinis teismas) nutarė sustabdyti bylos nagrinėjimą ir pateikti Teisingumo Teismui šį prejudicinį klausimą:
„Ar [KN] turi būti aiškinama taip:
skystasis maisto produktas, kurio sudėtyje yra geležies (t. y. geležies sulfato), vitaminų komplekso, mineralinių druskų, augalų ekstraktų, natūralių vaisių ekstraktų, kitų maistinių medžiagų, medaus, cukraus ir gliukozės sirupo, vartojamas 2 arbatinių šaukštelių per dieną dozėmis, parduodamas 200 ml plastikiniuose buteliukuose, skirtas specialiai hemoglobinui ir raudoniesiems kraujo kūneliams formuotis ir naudojamas kaip maisto papildas, padedantis subalansuoti sveikatą, užtikrinti bendrą organizmo savijautą ir normalią imuninės sistemos veiklą, priskiriamas prie [KN] 2202 pozicijos, nes dėl skysto pavidalo jis nepriskirtinas prie 2106 pozicijos?“
Dėl prejudicinio klausimo
32
Šiuo klausimu prašymą priimti prejudicinį sprendimą pateikęs teismas iš esmės siekia sužinoti, ar KN turi būti aiškinama taip, kad skystasis maisto produktas, kurio sudėtyje yra geležies (geležies sulfato forma), vitaminų komplekso, mineralinių druskų, augalų ekstraktų, natūralių vaisių ekstraktų, kitų maistinių medžiagų, medaus, cukraus ir gliukozės sirupo, vartojamas 2 arbatinių šaukštelių per dieną dozėmis, parduodamas 200 ml dydžio plastikiniuose buteliukuose, skirtas specialiai hemoglobinui ir raudoniesiems kraujo kūneliams formuotis ir naudojamas kaip maisto papildas, padedantis subalansuoti sveikatą, užtikrinti bendrą organizmo savijautą ir normalią imuninės sistemos veiklą, priskiriamas prie tos nomenklatūros 2106 arba 2202 pozicijų.
33
Kad būtų galima atsakyti į pateiktą klausimą, iš pradžių reikia priminti, kad Teisingumo Teismas, gavęs prašymą priimti prejudicinį sprendimą dėl tarifinio klasifikavimo, veikiau turi suteikti prašymą priimti prejudicinį sprendimą pateikusiam teismui informacijos apie kriterijus, kurių taikymas jam leistų tinkamai klasifikuoti atitinkamus produktus pagal KN, o ne pats juos klasifikuoti. Šį klasifikavimą lemia vien faktinių aplinkybių vertinimas, kurio Teisingumo Teismas neprivalo atlikti, kai nagrinėja prašymą priimti prejudicinį sprendimą (2022 m. spalio 20 d. Sprendimo Mikrotīkls, C‑542/21, EU:C:2022:814, 21 punktas ir jame nurodyta jurisprudencija).
34
Taip pat reikia priminti, kad pagal 1 bendrąją KN aiškinimo taisyklę prekių tarifinis klasifikavimas nustatomas pagal šios nomenklatūros pozicijų pavadinimus ir skyrių ar skirsnių pastabas. Siekiant užtikrinti teisinį saugumą ir lengvesnę kontrolę, šių prekių tarifinį klasifikavimą lemiantis kriterijus paprastai turi būti nustatytas atsižvelgiant į šių prekių objektyvius požymius ir objektyvias savybes, išvardytas KN pozicijos aprašyme ir atitinkamų skyrių ar skirsnių pastabose. Aptariamo produkto paskirtis gali būti objektyvus klasifikavimo kriterijus, jeigu ji būdinga šiam gaminiui; tai vertintina atsižvelgiant į to gaminio charakteristikas ir objektyvias savybes (šiuo klausimu žr. 2022 m. spalio 20 d. Sprendimo Mikrotīkls, C‑542/21, EU:C:2022:814, 22 punktą ir jame nurodytą jurisprudenciją).
35
Be to, Teisingumo Teismas ne kartą nusprendė, kad nors tiek SS, tiek KN paaiškinimai neturi privalomosios galios, jie yra svarbi bendrojo muitų tarifo vienodo taikymo užtikrinimo priemonė, todėl suteikia jam aiškinti naudingos informacijos (2022 m. spalio 20 d. Sprendimo Mikrotīkls, C‑542/21, EU:C:2022:814, 23 punktas ir jame nurodyta jurisprudencija).
36
Šiuo atžvilgiu KN 2106 pozicijos formuluotėje minimi „maisto produktai, nenurodyti kitoje vietoje“. KN 21 skirsnio 5 papildomoje pastaboje nurodyta, kad į aptariamą poziciją patenka, be kita ko, maisto produktai, pateikiami išmatuotomis dozėmis, pavyzdžiui, kapsulėmis, tabletėmis, pastilėmis arba piliulėmis ir skirti naudoti kaip maisto papildai, išskyrus atvejus, kai jie nurodyti kitoje vietoje.
37
Taigi, jeigu maisto produktas priskiriamas prie KN 2202 pozicijos, vien dėl tos priežasties jis nepatenka į KN 2106 poziciją.
38
Vadinasi, reikia patikrinti, ar skystasis maisto produktas gali būti priskirtas prie tos nomenklatūros 2202 pozicijos.
39
Remiantis šios pozicijos aprašymu, į ją patenka vandenys, įskaitant mineralinius ir gazuotuosius vandenis, į kuriuos pridėta cukraus ar kitų saldiklių arba aromatinių medžiagų, ir kiti nealkoholiniai gėrimai, išskyrus vaisių arba daržovių sultis.
40
Pirma, dėl termino „gėrimas“, kuris neapsibrėžtas nei KN, nei SS, nei KN ir SS paaiškinimuose, 1981 m. kovo 26 d. Sprendimo Dr Ritter (114/80, EU:C:1981:79) 8 ir 9 punktuose Teisingumo Teismas iš esmės jau nusprendė, kad šis terminas turi būti suprantamas kaip bendrinė sąvoka, reiškianti visus žmonėms vartoti skirtus skysčius, jeigu jie nepriskiriami prie kitos konkrečios klasifikacijos, taigi tas terminas reiškia bet kokį žmonėms vartoti tinkamą ir tam skirtą skystį, neatsižvelgiant į suvartojamą kiekį ar konkrečius tikslus, kuriems gali būti skirtos įvairios vartojamų skysčių rūšys, arba į naudojamas žaliavas.
41
Taigi, net jeigu tas sprendimas buvo priimtas prieš įsigaliojant Reglamentui Nr. 2658/87 ir susijęs su buvusio Bendrojo muitų tarifo 2106 ir 2202 pozicijų aiškinimu, jis išlieka reikšmingas nagrinėjamu atveju, nes nagrinėjamų tarifinių pozicijų reikšmingos nuostatos ir jų aiškinimą reglamentuojančios nuostatos nepakito.
42
Antra, KN 22 skirsnio paaiškinimų įvadinės dalies bendrosiose nuostatose pasakyta, kad prie šio skirsnio priskiriami tonizuojantys preparatai, kurie, „nors ir vartojami mažais kiekiais, pavyzdžiui, po šaukštą“, yra tinkami vartoti gryni kaip gėrimai. Atvirkščiai, nealkoholiniai tonizuojantys preparatai, „kuriuos prieš vartojant reikia praskiesti“, dažniausiai priskiriami prie KN 2106 pozicijos.
43
KN pozicijos paaiškinime daroma nuoroda į 1981 m. kovo 26 d. Sprendimą Dr Ritter (114/80, EU:C:1981:79) ir joje pažymėta, kad prie šios pozicijos priskiriami nealkoholiniai gėrimai yra skysčiai, skirti vartoti žmonėms ir tinkami gerti gryni, nepriklausomai nuo suvartojamo kiekio arba specialių tikslų, dėl kurių įvairių rūšių skysčiai gali būti vartojami, jei tie gėrimai nepriskiriami prie jokios kitos konkretesnės KN pozicijos. Taip pat pažymėta, kad subjektyvūs, kintantys veiksniai, kaip antai tokių gėrimų vartojimo būdas arba tikslas, pvz., numalšinti troškulį ar palaikyti gerą organizmo sveikatą, jų klasifikavimui reikšmės neturi.
44
Be to, kaip nurodyta KN paaiškinimuose dėl jos 22029919 subpozicijos, nealkoholiniai gėrimai, dažnai vadinami „maisto papildais“ ir pristatomi kaip stiprinantys bendrą sveikatos būklę ir gerinantys savijautą, kurie gali būti pagaminti iš augalų ekstraktų, įskaitant aromatines žoleles, ir kuriuose gali būti pridėta vitaminų ar mineralinių medžiagų, iš principo turi būti klasifikuojami priskiriant juos prie šios KN subpozicijos.
45
Trečia, kaip pažymėjo Rumunijos ir Lenkijos vyriausybės, taip pat Komisija, remiantis 2009 m. gruodžio 17 d. Sprendimu Swiss Caps (C‑410/08–C‑412/08, EU:C:2009:794) negalima daryti išvados, kad visi maisto produktai, įvardijami kaip maisto papildai, turėtų būti klasifikuojami juos priskiriant prie KN 2106 pozicijos. Iš tiesų tame sprendime Teisingumo Teismas, neatmesdamas galimybės skystąjį maisto papildą klasifikuoti jį priskiriant prie tos nomenklatūros 2202 pozicijos, tik nusprendė, kad maisto papildai kapsulėse turėtų būti klasifikuojami juos priskiriant prie KN 2106 pozicijos.
46
Ketvirta, aplinkybė, kad aptariamas produktas parduodamas kaip „maisto papildas“ pagal Direktyvą 2002/46, nedraudžia to produkto klasifikuoti jį priskiriant prie KN 2202 pozicijos, atsižvelgiant į iš esmės skirtingus tos direktyvos ir KN tikslus (pagal analogiją žr. 2016 m. gruodžio 15 d. Sprendimo LEK, C‑700/15, EU:C:2016:959, 34–37 punktus).
47
Galiausiai, penkta, kalbant apie per 2023 m. kovo mėn. vykusią septyniasdešimt pirmąją sesiją priimtą SS komiteto klasifikavimo nuomonę 2106.90/43, apie kurią Prisum Healthcare kalba rašytinėse pastabose ir pagal kurią į aptariamą produktą panašių savybių turintis produktas buvo klasifikuotas jį priskiriant prie SS 2106 pozicijos, reikia pasekti Rumunijos ir Lenkijos vyriausybių bei Komisijos pavyzdžiu ir priminti, kad, atsižvelgdama į 1981 m. kovo 26 d. Sprendimą Dr Ritter (114/80, EU:C:1981:79), Sąjunga suformulavo prašymą iš naujo išnagrinėti šį klasifikavimą. Kadangi SS komitetas vis dėlto atmetė šį prašymą, 2023 m. gruodžio 15 d. rašytiniu pranešimu Komisija informavo PMO Generalinį sekretorių, kad dėl tokio teismo sprendimo ji negali taikyti minėtos klasifikavimo nuomonės.
48
Bet kuriuo atveju Teisingumo Teismas jau yra nusprendęs, kad nors SS komiteto nuomonės yra įrodymai, kurie svariai prisideda prie įvairių KN pozicijų apimties aiškinimo, jos nėra teisiškai privalomos ir turi būti netaikomos, jeigu jų aiškinimas nedera su aptariamos KN pozicijos aprašymu (šiuo klausimu žr. 2005 m. sausio 19 d. Nutarties SmithKline Beecham, C‑206/03, EU:C:2005:31, 24–28 punktus ir juose nurodytą jurisprudenciją).
49
Tuo remiantis darytina išvada, kad skystieji maisto produktai, kai dėl tokio jų pavidalo jie gali būti skirti žmonėms vartoti kaip gėrimai, neatsižvelgiant į suvartojamą kiekį arba specialius tikslus, dėl kurių jie gali būti vartojami, gali būti klasifikuojami juos priskiriant prie KN 2202 pozicijos, jei nėra priskirti prie jokios kitos konkretesnės pozicijos. Iš tiesų tokių maisto produktų pateikimas skystu pavidalu turi būti laikomas objektyvia savybe, dėl kurios jie neklasifikuojami priskiriant prie KN 2106 pozicijos.
50
Atsižvelgiant į visus išdėstytus argumentus, į pateiktą klausimą reikia atsakyti, kad KN turi būti aiškinama taip: skystasis maisto produktas, kurio sudėtyje yra geležies (geležies sulfato pavidalu), vitaminų komplekso, mineralinių druskų, augalų ekstraktų, natūralių vaisių ekstraktų, kitų maistinių medžiagų, medaus, cukraus ir gliukozės sirupo, vartojamas 2 arbatinių šaukštelių per dieną dozėmis, parduodamas 200 ml dydžio plastikiniuose buteliukuose, skirtas specialiai hemoglobinui ir raudoniesiems kraujo kūneliams formuotis ir naudojamas kaip maisto papildas, padedantis subalansuoti sveikatą, užtikrinti bendrą organizmo savijautą ir normalią imuninės sistemos veiklą, priskiriamas prie tos nomenklatūros 2202 pozicijos.
Dėl bylinėjimosi išlaidų
51
Kadangi šis procesas pagrindinės bylos šalims yra vienas iš etapų prašymą priimti prejudicinį sprendimą pateikusio teismo nagrinėjamoje byloje, bylinėjimosi išlaidų klausimą turi spręsti šis teismas. Išlaidos, susijusios su pastabų pateikimu Teisingumo Teismui, išskyrus tas, kurias patyrė minėtos šalys, nėra atlygintinos.
Remdamasis šiais motyvais, Teisingumo Teismas (devintoji kolegija) nusprendžia:
1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo su pakeitimais, padarytais 2022 m. rugsėjo 20 d. Komisijos reglamentu (ES) 2022/1998, I priede pateikiama Kombinuotoji nomenklatūra
turi būti aiškinama taip:
skystasis maisto produktas, kurio sudėtyje yra geležies (geležies sulfato pavidalu), vitaminų komplekso, mineralinių druskų, augalų ekstraktų, natūralių vaisių ekstraktų, kitų maistinių medžiagų, medaus, cukraus ir gliukozės sirupo, vartojamas 2 arbatinių šaukštelių per dieną dozėmis, parduodamas 200 mililitrų dydžio plastikiniuose buteliukuose, skirtas specialiai hemoglobinui ir raudoniesiems kraujo kūneliams formuotis ir naudojamas kaip maisto papildas, padedantis subalansuoti sveikatą, užtikrinti bendrą organizmo savijautą ir normalią imuninės sistemos veiklą, priskiriamas prie tos nomenklatūros 2202 pozicijos.
Parašai.
(
*1
)	Proceso kalba: rumunų.